Diari Oficial de la Generalitat Valenciana


Sumari del DOGV 4965, del 14-03-2005 (2005/2315)

RESOLUCIÓ de 28 de gener de 2005, del conseller de Territori i Habitatge per la qual s'aprova definitivament la modificació puntual del Pla general d'ordenació urbana del municipi de Vila-real (Castelló) a l'illa de cases 369.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4965

Data del DOGV
:   14-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2315


Data del document
:   28-01-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vila-real
    * pla d'urbanisme

RESOLUCIÓ de 28 de gener de 2005, del conseller de Territori i Habitatge per la qual s'aprova definitivament la modificació puntual del Pla general d'ordenació urbana del municipi de Vila-real (Castelló) a l'illa de cases 369. [2005/X2315]
  
Vist l'expedient relatiu a la modificació puntual del Pla general d'ordenació urbana del municipi de Vila-real (Castelló) a l'illa de cases 369, i de conformitat amb els següents,
  
Antecedents de fet
  
Primer. El ple de l'Ajuntament de Vila-real, en sessió de 10 de maig de 2004, va acordar exposar al públic la modificació, la qual es va dur a terme mitjançant anuncis publicats en el periòdic Levante de 4 de juny de 2004 i en el Diari Oficial de la Generalitat Valenciana de 10 de juny de 2004. Transcorregut el període d'informació al públic, durant el qual no es va formular cap al·legació, el ple va aprovar provisionalment la modificació en sessió de 19 de juliol de 2004.
  
Segon. El projecte consta de memòria i plànols.
  
Tercer. La Comissió Territorial d'Urbanisme de Castelló en sessió de data 29 de setembre de 2004, va acordar informar favorablement la modificació puntual del Pla general de Vila-real relativa a canvi de qualificació de zona verda a dotació escolar a l'illa de cases 369 del sòl urbà, i elevar la proposta d'aprovació definitiva al conseller de Territori i Habitatge, previ dictamen del Consell Jurídic Consultiu.
  
Quart. Aquesta Conselleria amb data 29 de novembre de 2004, va demanar dictamen del Consell Jurídic Consultiu de la Comunitat Valenciana respecte de la diferent zonificació o ús urbanístic de les zones verdes afectades en el present expedient.
  
Cinqué. El Consell Jurídic Consultiu de la Comunitat Valenciana ha emés dictamen sobre el present expedient, núm. 537/2004 de data 29 de desembre de 2004, en el sentit que ?procedeix que l'òrgan competent de la Conselleria de Territori i Habitatge done la seua aprovació definitiva a la modificació puntual del Pla general del municipi de Vila-real (Castelló), amb la finalitat de facilitar la construcció d'una dotació escolar de dues línies, ampliant el sòl dotacional educatiu a l'illa de cases descrita del sòl urbà del municipi citat.-
  
Fonaments de dret
  
Primer. La tramitació de la present modificació puntual del Pla general de Vila-real ha sigut correcta, de conformitat amb el que establix l'article 38 i següents de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant LRAU), com també en l'article 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon. La documentació, està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Tercer. L'objecte de la modificació consisteix a canviar la qualificació de part de l'illa de cases 369 del sòl urbà de Vila-real, en la qual hi ha previstos els usos dotacionals de sistema local educatiu (6.555 m2) i zona verda (19.466 m2), de manera que amb la modificació es minora en 1.945 m2 la zona verda (que queda amb una superfície de 17.521 m2) i simultàniament en aqueixa mateixa superfície el sòl dotacional educatiu (que passa a tindre una superfície de 8.500 m2).
  
La modificació es justifica que amb aquesta alteració es facilita la construcció d'una dotació escolar de dues línies.
  
Quart. La modificació puntual del Pla general de Vila-real que ara s'examina suposa la introducció d'alteracions en l'ordenació detallada d'un sòl urbà.
  
Com reiteradament ha establit la jurisprudència, la determinació concreta de la qualificació d'uns terrenys inclosos al sòl urbà o urbanitzable s'emmarca dins de la discrecionalitat del planejament urbanístic, gaudint en aquests casos l'administració d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica (Sentència del Tribunal Constitucional 51/2004, de 13 d'abril, entre altres).
  
La LRAU recull clarament aquestes idees. Així, l'article 40 d'aquesta Llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
Cinqué. La present modificació comporta l'alteració de la qualificació d'una zona verda, per la qual cosa s'ha demanat dictamen del Consell Jurídic Consultiu, emés amb data 29 de desembre de 2004, de conformitat amb el que disposa l'art. 10.8.e de la de la Llei 10/1994, de 19 de desembre, del Consell Jurídic Consultiu.
  
Així mateix, de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que establix la Disposició transitòria novena de la LRAU, i com no està encara constituït l'esmentat Consell, les seues funcions corresponen al conseller competent en matèria d'urbanisme, amb un informe previ de la Comissió Territorial d'Urbanisme.
  
Quant al fons de la modificació, pel que fa a les zones verdes, ha de concloure's que aquesta satisfà plenament els criteris de racionalitat, per la qual cosa escau informar favorablement la modificació. En particular, cal assenyalar que és indubtable l'interés públic existent a possibilitar la ubicació d'un centre escolar, la qual cosa s'aconsegueix només si s'amplia el sòl qualificat com a dotacional escolar. D'una altra part, la minoració que pateix la zona verda no impedeix que aquesta continue tenint unes dimensions i unes característiques que permeten el compliment de la funció d'esplai que li és pròpia. En particular, ha de subratllar-se que, malgrat la disminució de superfície, la zona verda continua complint amb les condicions de qualitat establides en l'article 35 del RPCV.
  
Sisé. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat. En el present cas, com existeix afectació a zones verdes, de conformitat amb la legislació ja citada, l'aprovació definitiva correspon al conseller de Territori i Habitatge.
  
Vistos els preceptes legals citats i la resta de disposicions de general i de pertinent aplicació, de conformitat amb l'acord de la Comissió Territorial d'Urbanisme de Castelló i conforme amb el Consell Jurídic Consultiu, resolc:
  
Aprovar definitivament, la modificació puntual del Pla general d'ordenació urbana del municipi de Vila-real (Castelló) a l'illa de cases 369.
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant el conseller de Territori i Habitatge, o bé recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'art. 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'òrgans urbanístics de la Generalitat, i art. 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que puga exercir qualsevol altre recurs que s'estime oportú.
  
València, 28 de gener de 2005.- El conseller: Rafael Blasco Castany.